SVOA โบรกฯส่องมั่งคั่งจากบริษัทร่วม LITแนะนำซื้อราคาพื้นฐานยังมีส่วนเพิ่มถึง 28%
SVOA คาดว่าการที่บริษัทขายหุ้นบริษัทร่วม LIT ออกไป 10.4 ล้านหุ้น หรือ 5.2% จะมีกำไรหลังภาษี 26 ล้านบาท ทำให้กำไรสุทธิปีนี้เติบโตถึง 75% เทียบช่วงเดียวกันของปีก่อนจากกำไรหลักปีนี้ที่โตดีอยู่แล้วคือ 34% เทียบช่วงเดียวกันของปีก่อน บริษัทมี LIT ต้นทุนเพียง 1.97 บาทต่อหุ้น ขณะที่หุ้นในตลาดฯเป็น 5.80 บาท กำไรที่ยังไม่รับรู้จากหุ้น LIT ที่เหลืออยู่จึงสูงเป็น 196 ลบ. หรือ 0.21 บาทต่อหุ้น หรือคิดเป็น 233% จากกำไรปกติต่อหุ้นของ SVOA แนะนำซื้อเห็นว่าราคาหุ้นยังไม่ได้สะท้อนเรื่องการที่ SVOA มีบริษัทร่วมที่ดีมากคือ LIT หากกำหนดให้ราคาพื้นฐานซื้อขายด้วย P/BV ปี 58 ที่ 1 เท่า พบว่าราคาพื้นฐานยังมีส่วนเพิ่มถึง 28%
12 มิ.ย. 2558

บล.ดีบีเอสฯ ระบุในบทวิเคราะห์วันนี้(12 มิ.ย.) ว่า บริษัท เอสวีโอเอ จำกัด (มหาชน) หรือ SVOA ธุรกิจหลักคือ เป็นผู้แทนจำหน่ายคอมพิวเตอร์ทั้งฮาร์ดแวร์และซอฟท์แวร์ทั้งที่นำเข้าจากต่างประเทศและมีฐานการผลิตของตนเองภายใต้ชื่อทางการค้า SVOA รวมถึงการส่งออกผลิตภัณฑ์ไปในหลายประเทศ นอกจากนี้ยังเป็นที่ปรึกษาวางระบบคอมพิวเตอร์เครือข่ายขนาดใหญ่ (Mainframe) จัดหาผลิตภัณฑ์คอมพิวเตอร์-อุปกรณ์เสริม ให้กับหน่วยงานราชการ องค์กรธุรกิจ และสถาบันการศึกษาต่างๆ
มีเงินลงทุนที่สำคัญใน 2 บริษัทคือ LIT และ IT ถือหุ้นในสัดส่วน 45% และ 32% ตามลำดับ โดย LIT ทำธุรกิจคือ ให้บริการสินเชื่อแก่กลุ่มลูกค้าที่เป็นผู้ประกอบการขนาดกลางและขนาดย่อมที่มีข้อจำกัดในการขอสินเชื่อจากสถาบัน เช่น สินเชื่อการรับโอนสิทธิเรียกร้องหรือแฟคตอริ่ง และบริการเสริม
 ส่วน ITประกอบธุรกิจค้าปลีก ( Retail Superstore) จำหน่าย เครื่องคอมพิวเตอร์ แท็บเล็ต (Tablet ) อุปกรณ์ต่อพ่วง โทรศัพท์มือถือ (Smart Phone) รวมถึงสินค้าที่เกี่ยวข้องทางด้านไอทีและ Smart Phone แบบครบวงจร ภายใต้ชื่อทางการค้าว่า ไอที ซิตี้ โดยเป็นการ spin off มาจาก SVOA
สาเหตุที่ขายหุ้น LIT ไม่ใช่เพราะเห็นว่าหุ้นมีราคาสูงมากแล้ว แต่เป็นเพราะไม่ต้องการให้ LIT มาทำงบรวมกับ SVOA อันเป็นผลพวงจากลักษณะธุรกิจ LIT ที่มีการก่อหนี้สูงอยู่แล้ว เมื่อมาจัดทำงบรวม ก็จะทำให้บริษัทแม่มีหนี้เงินกู้ที่สูงเกินไป แต่ทางบริษัทแม่คือ SVOA ยังยืนยันว่าจะคงการเป็นผู้ถือหุ้นใหญ่ใน LIT ต่อไป โดยถือว่า LIT เป็นบริษัทร่วม ไม่ใช่บริษัทย่อย ทั้งนี้ในวันที่ 5 มิ.ย.ที่ผ่านมา SVOA ได้ขายหุ้น LIT ออกไป 5.2% หรือ 10.4 ล้านหุ้น ยังคงเหลืออยู่อีก 39.9% หรือ 79.8 ล้านหุ้น
SVOA มีเงินลงทุนที่มีคุณค่าคือ LIT ราคาหุ้น LIT ปรับตัวสูงขึ้นตั้งแต่ต้นปีถึงปัจจุบัน (YTD) ถึง 64% สะท้อนผลการดำเนินงานที่มีการเติบโตดีขึ้นอย่างต่อเนื่อง แต่จากการที่ SVOA เป็นผู้ถือหุ้นใหญ่และถือหุ้นมาเป็นเวลายาวนานจึงทำให้มีต้นทุนใน LIT เพียง 1.97 บาทต่อหุ้น หากสมมุติให้ราคาขายหุ้น LIT ออกไป 5.2% ในวันที่ 5 มิ.ย.58 ซึ่งปิดที่ 5.05 บาทต่อหุ้น ก็จะมีกำไรหลังภาษีต่อหุ้นที่ 2.46 บาทต่อหุ้น นั่นคือมีกำไรจากการนี้ที่ 26 ล้านบาท
คาดว่ายังมีกำไรที่ยังไม่รับรู้ใน LIT อีกเป็นจำนวนมาก เราคาดว่ากำไรที่ยังไม่รับรู้ (Unrealize Gain) หลังภาษีจากหุ้น LIT ที่เหลืออยู่ 39.9% หรือ 79.8 ล้านหุ้น จึงสูงเป็น 196 ลบ. หรือ 0.21 บาทต่อหุ้น SVOA หรือคิดเป็น 233% จากกำไรปกติต่อหุ้นของ SVOA ที่ประมาณ 0.09 บาทต่อหุ้น ทั้งนี้เราใช้ราคาหุ้น LIT ในการประเมินกำไรข้างต้นที่ 5.05 บาท ซึ่งเป็นราคาปิดในวันที่ 5 มิ.ย.58 ที่ผ่านมา แต่หากใช้ราคาหุ้น LIT ปัจจุบันที่ 5.80 บาท กำไรหลังภาษีต่อหุ้นจะเพิ่มเป็น 3.06 บาท หรือ 244 ล้านบาท
คาดกำไรหลักปีนี้สดใส เพิ่มขึ้น 34% เทียบช่วงเดียวกันของปีก่อนโดยกลยุทธ์บริษัทขณะนี้คือ เน้นขายสินค้าเฉพาะที่ให้กำไร จึงทำให้รายได้ลดลง 8% เทียบช่วงเดียวกันของปีก่อนเป็น 5.7 พันล้านบาท แต่อัตรากำไรขั้นต้นสูงขึ้นเป็น 14% เทียบกับ เทียบช่วงเดียวกันของปีก่อนที่ 11.3%
 ขณะที่แรงสนับสนุนกำไรให้สูงขึ้นจะมาจากกำไรตามวิธีส่วนได้เสียที่มากขึ้นเป็น 33 ล้านบาท จากปี 57 ที่ 15 ล้านบาท และลดดอกเบี้ยจ่ายได้ดีทีเดียว หลังจากที่ปี 57 ลดหนี้เงินกู้ลงมาเหลือ 671 ล้านบาท จากปี 56 ที่ 1.8 พันล้านบาท อัตราส่วนหนี้สินสุทธิต่อทุนปลายปี 57 เป็น 0.3 เท่า จากสิ้นปี 57 ที่ 0.9 เท่า
ขณะที่อัตราส่วนนี้ ณ สิ้นไตรมาส 1/58 ทรงตัวเป็น 0.3 เท่า อย่างไรก็ตามเราคาดว่ารายได้อื่นๆจะลดลงมากในปีนี้ถึง 42% เทียบช่วงเดียวกันของปีก่อนเพราะการคืนเงินให้ส่วนลด (Rebate) ก็จะลดลงตามยอดขาย
เริ่มสำรวจหุ้น SVOA ด้วยคำแนะนำ ซื้อ การที่บริษัทมีแนวโน้มผลการดำเนินงานปีนี้ที่ดีอยู่แล้ว เมื่อได้รับกำไรเสริมจากการขายหุ้น LIT ออกไป 5.2% ก็จะทำให้กำไรสุทธิปีนี้เติบโตโดดเด่นถึง 75% เทียบช่วงเดียวกันของปีก่อนP/E และ P/BV ปี 58 เป็นเพียง 13.6 และ 0.8 เท่า ตามลำดับ หากกำหนดให้ราคาพื้นฐานซื้อขายด้วย P/BV ปี 58 ที่ 1 เท่า พบว่าราคาพื้นฐานเป็น 2.00 บาท ยังมีส่วนเพิ่มถึง 28% จากราคาปิด ส่วนคาดการณ์อัตราผลตอบแทนปันผลไม่มากนักเป็น 1.1% (สมมุติไม่ให้มีปันผลพิเศษจากกำไรขายหุ้น LIT) ที่ราคาพื้นฐานนี้ เทียบเท่า P/E ปี 58 ที่ 17.4 เท่า ซึ่งใกล้เคียงกับอุตสาหกรรม สำหรับคาดการณ์อัตราการเติบโตกำไรหลักปี 59 เป็น 13% เทียบช่วงเดียวกันของปีก่อนเพราะคาดว่ากำลังซื้อจะกลับมาดีขึ้น รวมทั้ง LIT และ IT ให้กำไรมายังบริษัทแม่คือ SVOA เพิ่มขึ้นด้วย